钦定古今图书集成/明伦汇编/官常典/第001卷 > 晋
## 钦定古今图书集成/明伦汇编/官常典/第001卷 > 晋

====武帝泰始四年夏诏以长吏能否责成守相冬班五条诏书于郡国====按《晋书武帝本纪》，“泰始四年夏六月甲申朔，诏曰：郡
国守相，三载一巡行属县，必以春，此古者所以述职、
宣风展义也。见长吏，观风俗，协礼律，考度量，存问耆
老，亲见百年；录囚徒，理冤枉，详察政刑得失，知百姓
所患苦，无有远近。便若朕亲临之，敦喻五教，劝务农
功，勉励学者，思勤正典，无为百家庸末，致远必泥。士
庶有好学笃道，孝弟忠信，清白异行者，举而进之；有
不孝敬于父母，不长悌于族党，悖礼弃常，不率法令
者，纠而罪之。”田畴辟，生业修，礼教设，禁令行，则长吏
之能也。人穷匮，农事荒，奸盗起，刑狱烦，下陵上替，礼
义不兴，斯长吏之否也。若长吏在官公廉，虑不及私，
正色直节，不饰名誉者，及身行贪秽，“谄黩求容，公节
不立而私门日富者，并谨察之。扬清激浊，举善弹违，
此朕所以垂拱总纲，责成于良二千石也。於戏戒哉！”
冬，十二月，班《五条诏书》于郡国：一曰正身，二曰勤百
姓，三曰抚孤寡，四曰敦本息末，五曰去人事。